Hoërskool gesluit weens vrese oor oproer op MiddelburgBetogings in die Middelburg-gebied het Sondagaand voortgeduur. (Foto: Verskaf) Die Hoërskool Middelburg op Middelburg in Mpumalanga was Maandag gesluit nadat betogers gedreig het om vanoggend hul protes by die munisipale kantoor voort te sit. Inwoners is ontstoke oor ŉ onlangse verhoging in heffings en belasting wat die Steve Tshwete-munisipaliteit in werking gestel het. Dit hou nie verband met die sogenaamde shutdown-betogings nie. Tientalle mense is reeds in hegtenis geneem in verband met betogings wat sedert Woensdag in die omgewing plaasvind. Johan Stronkhorst, hoof van die Hoërskool Middelburg, sê die skool is langs die plaaslike owerheid geleë en ŉ besluit is geneem om die skool as voorsorgmaatreël te sluit. Volgens Stronkhorst is groot getalle polisiebeamptes in die gebied sigbaar. Sommige koshuisleerlinge wat Sondagaand na die skoolkoshuis wou terugkeer, moes omdraai nadat ingange na die dorp versper is. Stronkhorst sê leerders wat reeds by die koshuis is, is veilig. Die skool sal na verwagting Dinsdag weer sy deure heropen. Die situasie by die munisipale kantoor was ŉ kort ruk gelede nog rustig. Berigte van voortgesette betogings by Mhluzi is wel ontvang. Verlede week het betogers die N11 versper, bande gebrand en voertuie met klippe bestook, terwyl daar luidens berigte ook gedreig is om die Mhluzi-polisiestasie af te brand. Vragmotors in die gebied is ook aan die brand gesteek weens inwoners se ontevredenheid met die hoër tariewe. In ŉ brief wat onder inwoners van die gebied versprei word en glo gestuur is deur die Middelburg Whistle Blowers Consortium, word sekere raadslede van korrupsie beskuldig. Luidens die brief is daar groot ontevredenheid met die munisipaliteit se toekenning van tenders en die beweerde verkoop van erwe vir behuising. Inwoners wat geregistreer het om in aanmerking vir laekostebehuising te kom, wag glo ook al jare lank daarvoor. Maroela Media het ŉ navraag aan die polisie gerig en wag op terugvoer.